SKRIFTLIG FORESPØRGSEL P-3307/00

af Jeffrey Titford (EDD) til Kommissionen

(17. oktober 2000)

Om: EU's sukkerordning

Vrede landmænd fra det østlige England har gjort mig opmærksom på, at EU har foreslået en forordning, der vil give 48 af de mindst udviklede lande adgang til EU's sukkermarked med en årlig levering på i alt 2,2 mio. t.

I den region, som jeg repræsenterer, produceres ca. 70 % af Det Forenede Kongeriges samlede sukkerproduktion, og der leveres til fire store sukkerfabrikker i Norfolk og Suffolk.

Landmændene har meddelt, at den foreslåede EU-forordning vil have katastrofale følger for sukkerroeavlen i denne region.

Hvordan vil den foreslåede forordning efter Kommissionens skøn indvirke på sukkerindustrien i det østlige England?

Deler Kommissionen den opfattelse, som blev fremsat af Kevin Field, direktør for British Sugar, og Adrian Gill, formand for den engelske National Farmers Union, at denne forordning vil have følgende virkninger:

1. omgående nedskæring af kvoterne;

2. betydeligt tab af arbejdspladser;

3. nedgang i sukkerproduktionen i Det Forenede Kongerige;

4. tab af en af de få pålidelige vekselafgrøder for landbrugere;

5. forringelse af værdien af løbende handelsaftaler efter gældende AVS-procedurer;

6. øgede EU-udgifter som følge af interventionssalg af såvel sukker fremstillet af sukkerroer og AVS-sukker;

7. en diskriminerende virkning for Det Forenede Kongerige, eftersom dette land står for en stor del af raffineringskapaciteten for EU's råsukker.

Svar afgivet på Kommissionens vegne af Franz Fischler

(16. november 2000)

Det ærede medlem henviser til det forslag til rådsforordning om ændring af Rådets forordning (EF) nr. 2820/98 om anvendelse af et flerårigt arrangement med generelle toldpræferencer for perioden 1. juli 1999 til 31. december 2001, som Kommissionen for nylig fremsatte med henblik på at udvide toldfritagelsen til også at omfatte varer med oprindelse i de mindst udviklede lande, uden mængdebegrænsning(1).

Ved udarbejdelsen af forslaget erkendte Kommissionen, at der i høj grad var risiko for, at indførslerne af følsomme landbrugsprodukter såsom sukker kunne komme til at overstige det traditionelle niveau med deraf følgende ulemper for de pågældende fælles markedsordninger. Derfor er det forudset, at toldfritagelsen gradvis skal afvikles i en overgangsperiode på tre år, hvori virkningen kan vurderes mere indgående.

Der er også forudset beskyttelsesforanstaltninger, ifølge hvilke toldindrømmelserne midlertidig skal suspenderes, hvis der forekommer svig, hvis oprindelsesreglerne ikke overholdes, eller hvis indførslerne til EF stiger meget kraftigt. Oprindelsesreglerne og navnlig betingelserne for minimumsværditilvækst vil desuden give yderligere beskyttelse.

Kommissionen handler desuden i overensstemmelse med sit forslag inden for landbrugssektoren om den fælles markedsordning, der skal gælde i sukkersektoren fra den 1. juli 2001(2), og som i alt væsentligt giver et pusterum på to år, hvori mere dybtgående reformer vil blive behandlet på grundlag af undersøgelser af, hvordan de fælles markedsordninger, navnlig for sukker, fungerer, og af EF's levnedsmiddelforarbejdningsindustri som helhed.

Det er rigtigt, at de potentielle uønskede bivirkninger, som det ærede medlem fremhæver, er en udfordring for EF's hidtidige politik i sukkersektoren og viser, hvor svært det er at forlige modstridende mål. I sidste ende har Kommissionen dog taget det standpunkt, at de potentielle fordele ved dens forslag klart opvejer de potentielle omkostninger for EF ud fra en helhedsbetragtning. Når dette er sagt, vil Kommissionen meget omhyggeligt overveje den fremtidige udvikling i sukkersektoren for at træffe de relevante foranstaltninger, efterhånden som og når det bliver påkrævet.

(1) KOM(2000) 561 endelig udg.

(2) KOM(2000) 604 endelig udg.